നവകേരളത്തിന്റെ നാള്വഴി ഭാഷാടിസ്ഥാനത്തിലുള്ള സംസ്ഥാന പുനര്നിര്ണയം സാധ്യമാക്കുകയും തിരുകൊച്ചിമലബാര് പ്രവിശ്യകള് സംയോജിപ്പിച്ച് ഐക്യകേരളം യാഥാര്ഥ്യമാക്കുകയും ചെയ്തപ്പോള് അതിനുവേണ്ടി പൊരുതിയ ജനലക്ഷങ്ങളുടെ മനസ്സില് ഭാവികേരളത്തെക്കുറിച്ച് വലിയ സ്വപ്നങ്ങളുണ്ടായിരുന്നു.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ അതൊക്കെ യാഥാര്ഥ്യമാക്കാന് പുനരര്പ്പണം ചെയ്യേണ്ട ദിനമാണിത്. ഇ എം എസിന്റെയും എ കെ ജിയുടെയും കെ കേളപ്പന്റെയുമൊക്കെ സ്മരണ നിറഞ്ഞുനില്ക്കുന്ന ഓരോ കേരളപ്പിറവിയും കേരളത്തെ പുതുക്കാനും കൂടുതല് മെച്ചപ്പെടുത്താനുമുള്ള ചുമതല നമുക്ക് ഓരോരുത്തര്ക്കും ഉണ്ടെന്ന ഓര്മപ്പെടുത്തലാണ്. ഐക്യകേരള പിറവിക്കുശേഷം അധികാരത്തില് വന്ന ആദ്യ കമ്യൂണിസ്റ്റ് സര്ക്കാര് കേരളത്തിന്റെ ഭാവി ഭാഗധേയം നിര്ണയിക്കുന്നവിധത്തില് സാമൂഹ്യബന്ധങ്ങളെ അഴിച്ചുപണിയുംവിധം അടിസ്ഥാനപരമായ ഇടപെടലുകളാണ് നടത്തിയത്. ഇ എം എസിന്റെ നേതൃത്വത്തിലുള്ള സര്ക്കാര് ഭൂപരിഷ്കരണത്തിലൂടെയടക്കം കാര്ഷിക ബന്ധങ്ങള് പൊളിച്ചെഴുതുന്ന വിവിധങ്ങളായ നടപടികളിലൂടെ കേരളത്തെ പുരോഗമനപരമായി മാറ്റിയെടുക്കാനുള്ള ശ്രമങ്ങളാണ് നടത്തിയത്. വിദ്യാഭ്യാസം സാര്വത്രികമാക്കാന് ആ സര്ക്കാര് നടത്തിയ ഇടപെടല് വിദ്യയിലധിഷ്ഠിതമായ ഒരു ആധുനിക സമൂഹത്തെ കെട്ടിപ്പടുക്കാന് ലക്ഷ്യമിട്ടുള്ളതായിരുന്നു. തുടര്ന്നുള്ള ഘട്ടങ്ങളില് അധികാരത്തില് വന്ന പുരോഗമന സര്ക്കാരുകള് കേരളത്തെ പുരോഗമന പാതയില്ത്തന്നെ നിലനിര്ത്താനുള്ള ഇടപെടലുകളാണ് നടത്തിയത്. സാമൂഹ്യസുരക്ഷ, സാക്ഷരത, അധികാര വികേന്ദ്രീകരണം, ജനകീയാസൂത്രണം തുടങ്ങിയ മേഖലകളിലെല്ലാം കേരളമെടുത്ത മുന്കൈകള് അപ്രകാരമുള്ളവയായിരുന്നു. അവയുടെ തുടര്ച്ചയെന്നോണമാണ് വികസന ക്ഷേമ പ്രവര്ത്തനങ്ങളിലും സാമൂഹ്യനീതി ഉറപ്പുവരുത്തുന്നതിലും കഴിഞ്ഞ എല്ഡിഎഫ് സര്ക്കാര് ചരിത്രപരമായ മുന്നേറ്റങ്ങള് നടത്തിയത്. 2021ല് അധികാരത്തില് വീണ്ടുമെത്തിയ ഇടതുപക്ഷ ജനാധിപത്യ മുന്നണിയാകട്ടെ അഞ്ചുവര്ഷത്തെ നേട്ടങ്ങളെ അടിസ്ഥാനപ്പെടുത്തിക്കൊണ്ട് പുതിയ ഉയരങ്ങളിലേക്ക് കേരളത്തെ എത്തിക്കാനുള്ള ശ്രമങ്ങളാണ് നടത്തുന്നത്. അതിനു സഹായകമായ രണ്ട് സവിശേഷ മുന്കൈ ഈ കേരളപ്പിറവി ദിനത്തില് സംസ്ഥാന സര്ക്കാര് നടത്തുന്നുണ്ട്. ഒന്നാമത്തേത്, വിദ്യാലയങ്ങള് തുറന്നുകൊണ്ട് നമ്മുടെ കുഞ്ഞുങ്ങളെ വീണ്ടും ക്ലാസ് മുറികളിലൂടെയുള്ള വിദ്യാഭ്യാസ പ്രക്രിയയുടെ ഭാഗമാക്കുന്ന പ്രവര്ത്തനമാണ്. രണ്ടാമത്തേത്, കെഎഎസ് നടപ്പാക്കിക്കൊണ്ട് പൊതുസേവനമേഖലയെ നവീകരിക്കുന്ന പ്രവര്ത്തനമാണ്. കോവിഡ് മഹാമാരി പൂര്ണമായി ഒഴിഞ്ഞെന്നു പറയാവുന്ന ഘട്ടത്തിലല്ല വിദ്യാലയങ്ങള് പുനരാരംഭിക്കുന്നത്. എന്നാല്, ശതമാനക്കണക്കില്, ഇന്ത്യയില്ത്തന്നെ ഏറ്റവുമധികം പേര്ക്ക് രണ്ടു ഡോസ് വാക്സിനും നല്കിയ സംസ്ഥാനമെന്ന നിലയിലും കേന്ദ്ര ആയുഷ് മന്ത്രാലയം നിഷ്കര്ഷിക്കുന്ന ഇമ്യൂണിറ്റി ബൂസ്റ്റര് ഡോസുകള് കുട്ടികള്ക്കു ലഭ്യമാക്കാന് കൃത്യമായ സംവിധാനമുള്ള സംസ്ഥാനമെന്ന നിലയിലും പരമാവധി സുരക്ഷിതത്വം ഉറപ്പുവരുത്തിയിട്ടുണ്ട്. വിദ്യാലയങ്ങള് തുറക്കുന്നതിനു മുന്നോടിയായി ക്ലാസുകള് വൃത്തിയാക്കാനും അണുനശീകരണം നടത്താനുമൊക്കെ കൃത്യമായ പദ്ധതി ആസൂത്രണംചെയ്തു നടപ്പാക്കി. സാധാരണ രീതിയില് വിദ്യാഭ്യാസം നടത്താന് കഴിയുന്ന സാഹചര്യം സൃഷ്ടിച്ച് കുട്ടികളുടെ മാനസികാരോഗ്യംകൂടി ഉറപ്പുവരുത്തുകയാണ് സര്ക്കാര്. അതാകട്ടെ കുഞ്ഞുങ്ങളുടെയും നാടിന്റെയും ഭാവിയെ കരുതിയുള്ള ഇടപെടലാണ്. 60 വര്ഷത്തിലധികം നീണ്ട കാത്തിരിപ്പിനുശേഷമാണ് കെഎഎസ് യാഥാര്ഥ്യമാകുന്നത്. തിങ്കളാഴ്ച കെഎഎസിന്റെ ആദ്യബാച്ചിന് നിയമനശുപാര്ശ നല്കുകയാണ്. ഇത് ഒരഭിമാന നിമിഷമാണ്. സര്ക്കാര് സര്വീസിലേക്ക് ഉയര്ന്ന യോഗ്യതയും മിടുക്കും ഉള്ളവരെ ആകര്ഷിച്ചുകൊണ്ട് കാര്യക്ഷമത വര്ധിപ്പിക്കാനാണ് ശ്രമിക്കുന്നത്. ഇതിനു മുന്നോടിയായി ഡിജിറ്റല് സംവിധാനങ്ങളെ പരമാവധി പ്രയോജനപ്പെടുത്തിക്കൊണ്ട് പൊതുസേവനങ്ങള് ജനങ്ങളുടെ വീടുകളിലേക്കും കരങ്ങളിലേക്കും എത്തിക്കുന്ന സംവിധാനത്തിനുകൂടി തുടക്കമിട്ടിട്ടുണ്ട്. പൊതുജനങ്ങള്ക്ക് ആവശ്യമായി വരുന്ന സര്ക്കാര് സേവനങ്ങളുമായി ബന്ധപ്പെട്ട നടപടിക്രമങ്ങള് ലഘൂകരിക്കാനും ആവര്ത്തന സ്വഭാവമുള്ള രേഖകള് ഏകോപിപ്പിച്ച് ഒരൊറ്റ രേഖയാക്കാനുമുള്ള ഇടപെടല്കൂടി നടത്തിയിരുന്നു. സര്ക്കാര് സര്വീസുകളിലെ മാനവ വിഭവശേഷി ഉയര്ത്തിയും സേവനങ്ങളെ ജനസൗഹൃദപരമാക്കിയും ജനകേന്ദ്രീകൃത ഭരണനിര്വഹണത്തിലേക്കുള്ള വലിയ ചുവടുവയ്പാണ് നടത്തിയിട്ടുള്ളത്. അതിലൂടെ ജനാധിപത്യ സംവിധാനത്തില് ജനങ്ങളാണ് പരമപ്രധാനമെന്ന കാഴ്ചപ്പാടിന് അടിവരയിട്ടിരിക്കുകയാണ് സര്ക്കാര്. വിദ്യാലയങ്ങള് തുറന്നുകൊടുത്ത് ഭാവിതലമുറയെ കരുതുകയും സര്ക്കാര് സംവിധാനങ്ങളെ മെച്ചപ്പെടുത്തി പൊതുജനങ്ങളുടെ ജീവിതം സുഗമമാക്കുകയും ചെയ്യുന്നതിനോടൊപ്പംതന്നെ വികസന ക്ഷേമ പ്രവര്ത്തനങ്ങള്കൂടി അവിരാമം തുടര്ന്നുകൊണ്ടുപോകുകയാണ് സര്ക്കാര്. വികസനത്തിന് ഉല്പ്പാദനമേഖലയില് വളര്ച്ച ഉണ്ടാകണമെന്നതാണ് സര്ക്കാര് കരുതുന്നത്. അതിനായി വ്യവസായ സൗഹൃദ അന്തരീക്ഷം കൂടുതല് മെച്ചപ്പെടുത്താനുള്ള നിരവധി ഇടപെടലുകളാണ് നടത്തിയിട്ടുള്ളത്. നിക്ഷേപകരുടെ പരാതികള് പരിഹരിക്കുന്നതിനുള്ള സംസ്ഥാന ജില്ലാതല സ്റ്റാറ്റ്യൂട്ടറി സമിതികള് രൂപീകരിക്കുന്ന നിയമം നടപ്പാക്കിയത്, വ്യവസായ സ്ഥാപനങ്ങളിലെ പരിശോധനയ്ക്ക് കേന്ദ്രീകൃത പരിശോധനാ സംവിധാനം ഏര്പ്പെടുത്തിയ നടപടി, ചെറുകിട ഇടത്തരം വ്യവസായങ്ങള്ക്കുള്ള അനുമതി അതിവേഗം ലഭ്യമാക്കുന്നതിനുള്ള നിയമം നടപ്പാക്കിയത് എന്നിവയാണവ. 50 കോടിയിലധികം നിക്ഷേപമുള്ള സംരംഭങ്ങള്ക്ക് ആവശ്യമായ രേഖകളടങ്ങിയ അപേക്ഷകള് സമര്പ്പിച്ചാല് ഏഴു ദിവസത്തിനകം കോമ്ബസിറ്റ് ലൈസന്സ് ലഭ്യമാക്കാന് വേണ്ട നിയമഭേദഗതി നടത്തിയിട്ടുമുണ്ട്. ഇവയുടെയൊക്കെ ഫലമായി വ്യവസായമേഖലകളില് വലിയ വളര്ച്ച ഉണ്ടായിട്ടുണ്ട്. സര്ക്കാര് അധികാരമേറ്റശേഷം 3220 കോടി രൂപയുടെ നിക്ഷേപ പദ്ധതികള്ക്കാണ് ധാരണയായിട്ടുള്ളത്. ലോകത്തെ മുന്നിര ഐടി ഡിസൈന് സേവനദാതാക്കളായ ടാറ്റ എലെക്സി, ടാറ്റ കണ്സള്ട്ടന്സി സര്വീസസ് തുടങ്ങി പ്രമുഖ കമ്ബനികളടക്കം ധാരാളം മുന്നിര സംരംഭകര് പുതിയ നിക്ഷേപപദ്ധതികള് പ്രഖ്യാപിച്ചു കഴിഞ്ഞു. 4299 പുതിയ എംഎസ്എംഇ യൂണിറ്റാണ് ഈ സര്ക്കാരിന്റെ കാലത്ത് ആരംഭിച്ചിട്ടുള്ളത്. അതുവഴി 17,448 തൊഴിലവസരവും പുതുതായി സൃഷ്ടിക്കപ്പെട്ടിട്ടുണ്ട്. വികസനം സാമൂഹ്യനീതിയിലധിഷ്ഠിതമായിരിക്കണമെന്ന കാഴ്ചപ്പാടാണ് സര്ക്കാരിനെ നയിക്കുന്നത്. അതിന് വിഭവങ്ങളുടെ നീതിയുക്തമായ വിതരണം ഉണ്ടാകണം. അതുറപ്പുവരുത്തുന്ന ഇടപെടലുകള് കെഎഎസിലുള്പ്പെടെ നടത്തിയിട്ടുണ്ട്. ലൈഫ് വീടുകള് പൂര്ത്തീകരണത്തിന് മുന്ഗണന നല്കിയവയിലും നൂറുദിന കര്മപരിപാടിയുടെ ഭാഗമായി നടപ്പാക്കിയ പദ്ധതികളിലും പ്രവൃത്തികളിലും സാമൂഹ്യനീതിക്ക് സര്ക്കാര് എത്രത്തോളം പ്രാധാന്യം നല്കുന്നു എന്നത് പ്രകടമായിരുന്നു. വികസനത്തിന്റെ ഗുണങ്ങള് എല്ലാവരിലേക്കുമെത്താന് അഭ്യസ്തവിദ്യരും ശേഷീസമ്ബന്നരുമായ ചെറുപ്പക്കാര്ക്ക് ഇന്നാട്ടില്ത്തന്നെ കഴിവുകള്ക്കും അഭിരുചികള്ക്കും അനുസൃതമായ തൊഴിലുകള് ഉറപ്പുവരുത്തുക എന്നതും പ്രധാനമാണ്. 20 ലക്ഷം തൊഴില് സൃഷ്ടിക്കാനും അവ കരസ്ഥമാക്കാന് കഴിയുന്ന ശേഷിവികസനം നമ്മുടെ യുവജനങ്ങള്ക്ക് ഉറപ്പുവരുത്താനുമുള്ള പദ്ധതി കെ ഡിസ്കിലൂടെ ആവിഷ്കരിക്കുന്നു. ബദല്നയങ്ങള് നടപ്പാക്കിയാണ്, കേരളം വിവിധ വികസന സൂചികകളില് ആഗോളനിലവാരത്തിലേക്ക് ഉയര്ന്നത്. ആ ബദല്നയങ്ങള് പിന്തുടര്ന്നുകൊണ്ടാണ് സാമൂഹ്യസുരക്ഷാ പെന്ഷനുകളുടെ കാര്യത്തില് രാജ്യത്തിനുതന്നെ മാതൃകയായത്. ഇന്നിപ്പോള് വര്ധിച്ച നിരക്കില് കൂടുതല് ആളുകള്ക്ക് അവ മാസംതോറും ലഭ്യമാക്കി സാമൂഹ്യസുരക്ഷാ പെന്ഷനുകളെ പൗരാവകാശം എന്ന നിലയില് ഊട്ടിയുറപ്പിച്ചിരിക്കുകയാണ് സര്ക്കാര്. ജനക്ഷേമം മുന്നിര്ത്തിയുള്ള ഈ ബദല്വികസന കാഴ്ചപ്പാട് ലൈഫ്, ആര്ദ്രം എന്നീ മിഷനുകളുടെ പ്രവര്ത്തനത്തിലും ദുരിതാശ്വാസനിധിയിലൂടെ നല്കുന്ന സഹായങ്ങളിലും വ്യക്തമാണ്. പ്രവചനാതീതമായ പ്രകൃതിക്ഷോഭങ്ങളുടെ മധ്യത്തിലും മാതൃകാപരമായി മുന്നോട്ടു പോകുമ്ബോള്ത്തന്നെ നാടിന്റെ പൊതുവായ വികസനമുന്നേറ്റത്തിന് തടസ്സങ്ങളൊന്നുമുണ്ടാകുന്നില്ല എന്നുറപ്പുവരുത്തുന്നുമുണ്ട് സര്ക്കാര്. അഞ്ചു വര്ഷംകൊണ്ട് 60,000 കോടിയുടെ അടിസ്ഥാന സൗകര്യവികസന പ്രവര്ത്തനങ്ങളാണ് ലക്ഷ്യമിടുന്നത്. കെറെയില്പോലെ ഭാവിക്കുതകുന്ന ഗതാഗത സൗകര്യങ്ങള്കൂടി ഉറപ്പുവരുത്തി കേരളത്തെ വികസിത രാജ്യങ്ങള്ക്കു സമാനമാക്കാനുള്ള ശ്രമങ്ങളാണ് നടത്തുന്നത്. അതാകട്ടെ സേവനം, വിനോദ സഞ്ചാരം എന്നിങ്ങനെ തനതു സാധ്യതകളുള്ള മേഖലകളുടെ വികസനത്തിന് വഴിയൊരുക്കുകയും ചെയ്യും. അതൊക്കെ വിജ്ഞാനാധിഷ്ഠിത സമ്ബദ്ഘടനയായി മാറുന്നതിനുള്ള ശ്രമങ്ങള്ക്ക് ഉത്തേജനം പകരും. അങ്ങനെ നവകേരളസൃഷ്ടിയുടെ അടിസ്ഥാനം ഒരുങ്ങുകയും ചെയ്യും. നവകേരളം എന്നത് എല്ലാവരെയും ഉള്ക്കൊള്ളുന്നതും ദുരന്തങ്ങള്ക്കോ ദുഷ് പ്രചാരണങ്ങള്ക്കോ തകര്ക്കാന് കഴിയാത്തതുമായ ഒരു ആധുനിക സമൂഹത്തെക്കുറിച്ചുള്ള സങ്കല്പ്പമാണ്. അതിന്റെ കേന്ദ്രത്തിലുള്ളത് ഓരോ കേരളീയനുമാണ്. കേരളത്തെ ലോകത്തിന്റെ മുന്നില് മാതൃകയായി ഉയര്ത്തിക്കാട്ടാവുന്ന സുസ്ഥിര വികസനത്തിലടിസ്ഥാനപ്പെട്ട സമൂഹമായി പരിവര്ത്തിപ്പിക്കുന്നതിനുള്ള ശ്രമങ്ങള്ക്ക് പൂര്ണ പിന്തുണയേകുമെന്ന പ്രതിജ്ഞ എടുത്തുകൊണ്ട്, നമുക്കെല്ലാവര്ക്കും ഈ കേരളപ്പിറവി ദിനം അര്ഥവത്താക്കാം.